钦定古今图书集成/明伦汇编/氏族典/第273卷 > 王克敬
## 钦定古今图书集成/明伦汇编/氏族典/第273卷 > 王克敬

按《元史王克敬传》：“克敬，字叔能，大宁人。幼奇颖，大宁
朔土习尚少文，而克敬独孜孜为儒者事。既仕，累迁
江浙行省照磨，寻升检校。延祐四年，往四明监倭人
互市。先是，往监者惧外国情叵测，必严兵自卫，如待
大敌。克敬至，悉去之，抚以恩义，皆帖然无敢哗。寻迁
左司都事。时英宗励精图治，丞相拜住请更前政不”
便者，会议中书堂，克敬首言：“江南包银，民贫有不能
输者。两浙煎盐户牢盆之役，其重者尤害民，当免其
他役。”悉从之。泰定初，出为绍兴路总管，转两浙盐运
司使，首减绍兴民食盐五千引。召为参议中书省事，
俄除江南行台治书侍御史，又迁淮东廉访使，以正
纲纪为己任，不纵贪墨，不阿宗戚，声誉益著。元统初，
起为江浙行省参知政事，视事五月，请老，谓人曰：“世
俗喜言勿认真，此非名言。临事不认真，岂尽忠之道
乎！”故其历官所至，俱有政绩可纪，时称名卿。元统二
年卒。赠中奉大夫、陕西等处行省参知政事，追封梁
郡公，谥文肃。